Makinat e ushqimeve të dyshimta
Aktivistët kundër ushqimeve të modifikuara gjenetikisht sjellin debatin në rrugë
Duke qarkulluar në rrugët e Uashingtont, ato janë gjysmë perime dhe gjysmë të dyshimta, dhe po bëjnë që njerëz të flasin rreth ushqimeve të modifikuara gjenetikisht. Bëhet fjalë për Makinat e Ushqimeve të Dyshimta. Makinat tërhoqën pak njerëz përballë ndërtesës së Kongresit amerikan kohët e fundit, para se të niseshin në një turne përgjatë Amerikës, deri në shtetin e Washingtonit, ku këtë vjeshtë do të votohet për një tjetër ligj mbi etiketimin e ushqimeve të modifikuara gjenetikisht. Përbërës që përmbajnë këto organizma gjenden në 80 për qind të ushqimeve në raftet e supermarketeve. Por Nikolas Schiller, një nga aktivistët që drejtojnë Makinat e Ushqimeve të Dyshimta, thotë se pa etiketa është e vështirë t’i dallosh. Zoti Schiller mendon se ushqimet e prodhuara në atë mënyrë janë të dëmshme për shëndetin. Por autoritete shëndetësore, nga Akademia Kombëtare e Shkencave të Shteteve të Bashkuara, deri tek Organizata Botërore e Shëndetësisë, kanë thënë se nuk ka asgjë për t’u frikësuar lidhur me organizmat e modifikuara gjenetikisht. Autoritetet ligjore amerikane thonë se kompanitë kanë zhvilluar teste të cilat nuk kanë ngritur ndonjë shqetësim. Por aktivisti Schiller thotë se kompanitë duhet t’i publikojnë rezultatet e atyre testeve, që të mund t’i shohin të gjithë. Cathy Enright drejton organizatën Këshilli për Informacion mbi Bioteknologjinë, që sponsorizohet nga kompanitë prodhuese. Ajo thotë se transparenca do të vendoset së shpejti. Ajo thotë se ky informacion së shpejti do të jetë në një faqe të re në internet, e quajtur GMOAnswers.com. Kjo në kuadër të një premtimi të ri për hapje dhe dialog, që zonja Enright thotë se duhet të ishte zhvilluar kohë më parë. Por për momentin, organizmat e modifikuara gjenetikisht shihen si të dyshimta nga një numër në rritje njerëzish. Dhe industrisë së këtyre ushqimeve i mbetet shumë punë për të bërë.